Torsdag middag stod det klart, hvem der optræder på de skrå brædder i Hjørring Revyen 2024. Og der var mange velkendte navne blandt næste års hold, som direktør og kapelmester hos Hjørring Revyen, Henrik 'Baloo' Andersen, i dag præsenterede på Vendsyssel Teater. Kun Donald Andersens plads bliver næste år overdraget til Rasmus Søndergaard, som også bidrog med tekster til revyen i 2023. Derudover var der ingen instruktør nævnt. Mange år med gengangere Er man godt kendt med Hjørring Revyen, kommer det næppe som en overraskelse med de mange genvalg. Det er nemlig femte gang i træk at skuespillerne Kasper Le Fevre, Trine Gadeberg og Preben Kristensen er hyret ind. - Det er stadigvæk sjovt at blive ved. Den dag, jeg ikke synes, det er sjovt, så holder jeg op. For hvis man ikke synes, det er sjovt at lave revy, så bliver det heller ikke sjovt for folk at se på, lyder det fra skuespiller Preben Kristensen til TV2 Nord. Forberedelser igangsat Selvom det kun er en måneds tid siden, sidste forestilling af Hjørring Revyens 50 års jubilæumssæson løb af stablen, så er idéerne til næste års revy allerede begyndt at spire. - Det 'tricky' ved revy er, at når går i gang, så aner man ikke, hvad det ender med. Vi har allerede nogle idéer, men om det bliver til noget, det er der ikke nogen, der ved. Det er en del af udfordringen, fortæller Preben Kristensen. Hjørring Revyen 2024 har premiere d. 8. juni 2024.

Opsummering:
Noget tyder på, at Hjørring Revyen er godt tilfreds med holdet bag revyen i 2023.